google/wiki40b huggingface dataset:
Μείζων θωρακικός μυς

Περιγραφή

Στην πρόσθια επιφάνεια του μείζονος θωρακικού μυός βρίσκεται ο μαστός. Ο μείζων θωρακικός μυς έχει τριγωνικό σχήμα όταν ο βραχίονας βρίσκεται σε οριζόντια θέση (απαγωγή) και τετράπλευρο σχήμα όταν ο βραχίονας βρίσκεται στα πλάγια του κορμού. 
Ο μείζων θωρακικός μυς εμφανίζει τρείς εκφυτικές μοίρες: την κλειδική μοίρα (ίνες οι οποίες εκφύονται από τα δύο έσω τρίτα της κλείδας), την στερνοπλευρική μοίρα (ίνες οι οποίες εκφύονται από το δεύτερο ως έκτο πλευρικό χόνδρο και τον στερνικό υμένα) και την κοιλιακή μοίρα (ίνες οι οποίες εκφύονται από την πρόσθια επιφάνεια του άνω τμήματος της θήκης του ορθού κοιλιακού μυός). Οι τρείς αυτές εκφυτικές μοίρες καταλήγουν σε πλατύ τένοντα με κατάφυση στην ακρολοφία του μείζονος βραχιόνιου ογκώματος του βραχιόνιου οστού. Ο μυς νευρώνεται από τα πρόσθια θωρακικά νεύρα.

Λειτουργία

Ο μείζων θωρακικός μυς με ενέργειές του είναι κύριος υπεύθυνος για την κίνηση του ώμου. Κατεβάζει τον βραχίονα που ανυψώθηκε, προκαλεί έσω στροφή στον βραχίονα ή τον προσηλώνει στα πλάγια. Φέρνει τον βραχίονα μπροστά και τον έλκει προς τον κορμό ή το αντίθετο.
Τέλος, ο μείζων θωρακικός μυς δρά κατά τη διάρκεια της εισπνοής, ανυψώνοντας τις πλευρές (εισπνευστικός μυς).

Εκγύμναση

Ο μείζων θωρακικός μυς μπορεί να γυμναστεί μέσα απο μια ποικιλία αθλημάτων, όπως οι ασκήσεις των κολυμβητών, πυγμάχων και παλαιστών, οι οποίοι γυμνάζουν κυρίως τον κορμό και τους βραχίονες. Καθώς επίσης και στους αθλητές της άρσης βαρών, ενοργάνου γυμναστικής, δρομείς και εμποδιστές γιατί περιλαμβάνει επιπλέον και την ενέργεια του αναπνευστικού μυός.
Βασιλική Κατριβάνου

Βιογραφία

Γεννήθηκε στις 24 Ιουνίου 1967 στην Αθήνα. Έχει σπουδάσει ψυχολογία και επίλυση συγκρούσεων στο Πανεπιστήμιο του Πόρτλαντ και Νομική στο Πανεπιστήμιο Αθηνών. Μιλά αγγλικά και γαλλικά.

Πολιτική σταδιοδρομία

Εντάχθηκε από τα φοιτητικά της χρόνια στην Αριστερά και στο αντιφασιστικό κίνημα.
Τον Ιούνιο του 2012, τον Ιανουάριο του 2015 εξελέγη βουλευτής Β' Αθηνών με τον ΣΥΡΙΖΑ και ανανέωσε τη θητεία της στις εκλογές του Σεπτεμβρίου του 2015.
Είναι μέλος της επιτροπής ανθρωπίνων δικαιωμάτων του ΣΥΡΙΖΑ, με ιδιαίτερη δραστηριοποίηση στις καταπιεζόμενες κοινωνικές ομάδες: γυναίκες, ΛΟΑΤ, Ρομά, ΑμΕΑ, μετανάστες, πρόσφυγες, κρατούμενοι. Αρθρογραφεί τακτικά για τα ζητήματα αυτά στον αριστερό Τύπο . Ανήκει, επίσης, στην Κίνηση των 53+.
Στις 22 Μαΐου του 2016 παρέδωσε τη βουλευτική της έδρα, καθώς καταψήφισε μια σειρά άρθρων στο πολυνομοσχέδιο που έφερε η κυβέρνηση στη Βουλή, ωστόσο δήλωσε πως παραμένει μέλος του ΣΥΡΙΖΑ. Αντικαταστήθηκε από τον Γιώργο Κυρίτση.
Από τις 2 Ιουνίου του 2017 έως το 2019 ήταν τακτικό μέλος στο Διοικητικό Συμβούλιο του Οργανισμού Κατά των Ναρκωτικών (ΟΚΑΝΑ). Στις βουλευτικές εκλογές του 2019 ήταν υποψήφια με τον ΣΥΡΙΖΑ στην περιφέρεια Β2' Δυτικού Τομέα Αθηνών, ωστόσο δεν εξελέγη.
Δήμος Άνδρου

Διοικητική ιστορία

Ο δήμος συστάθηκε αρχικά το 1835 και λειτούργησε ως το 1912, οπότε έγινε Κοινότητα. Η Κοινότητα αναγνωρίστηκε σε δήμο το 1948.
Φύλακες του Γαλαξία (ταινία, 2014)

Περίληψη

Ο Πίτερ Κουίλ είναι ένας νεαρός άνθρωπος ο οποίος δουλεύει για λογαριασμό ένος τύπου ονόματι Γιόντου. Όταν όμως πάρει στην κατοχή του ένα αντικείμενο ονόματι Ορμπ, αυτομάτως η μοίρα του κόσμου θα πέσει στα χέρια του.Έτσι ο ίδιος θα προσπαθεί να το διαφυλάξει και να το σώσει από αυτούς που το θέλουν τόσο πολύ.

Ανάπτυξη

Η ταινία ανακοινώθηκε για πρώτη φορά στο Φεστιβάλ του Σαν Ντιέγκο, ως πιθανή ταινία.
Αργότερα, στο Διεθνές Φεστιβάλ του Σαν Ντιέγκο το 2012, ο Κέβιν Φεΐτζ ανέφερε ότι η ταινία ήταν σε ενεργή ανάπτυξη , με προτιθέμενη ημερομηνία κυκλοφορίας την 1η Αυγούστου 2014. Επισήμανε ότι η τιτλοδοτούμενή ομάδα της ταινίας θα περιείχε τους χαρακτήρες Σταρ-Λορντ, Ντραξ ο Καταστροφέας, Γκαμόρα, Γκρούτ και Ροκετ Ρακούν.
Ο σκηνοθέτης των Εκδικητών, ο Τζος Γουέντον, ο οποίος ανέλαβε καθήκοντα δημιουργικού συμβούλου για όλες τις ταινίες που καταλήγουν σεναριακά στους Οι Εκδικητές: Η Εποχή του Ultron
,δήλωσε ότι ήταν ήταν ενθουσιασμένος για την επιλογή του Γκανν ως σκηνοθέτη.

Γυρίσματα

Τα γυρίσματα άρχισαν στις 6 Ιουλίου 2013 στο  Λονδίνο, Αγγλία.Επίσης γυρίσματα έγιναν στα στούντιο του Σέπερτον και του Λονγκρος. Στις 12 Οκτωβρίου ο Τζειμς Γκαν ανακοίνωσε στα μέσα κοινωνικής δικτύωσης ότι τα γυρίσματα είχαν ολοκληρωθεί.

Box office

Με προϋπολογισμό 196.000.000 δολάρια, η ταινία Φύλακες του Γαλαξία έκανε άνοιγμα με 37.8 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 333,2 εκατομμύρια δολάρια και στον υπόλοιπο κόσμο συγκέντρωσε 441 εκατομμύρια δολάρια.  Παγκοσμίως απέφερε 774 εκατομμύρια δολάρια.
Ένωση Χωρών της Νοτιοανατολικής Ασίας

Καταστατικός χάρτης

Στις 15 Δεκεμβρίου του 2008 τα μέλη του ASEAN πραγματοποίησαν συνάντηση στην Τζακάρτα και έθεσαν σε ισχύ έναν καταστατικό χάρτη, ο οποίος υπογράφηκε το Νοέμβριο του 2007, με στόχο να οδηγήσει την κοινότητα ένα βήμα πιο κοντά ώστε να είναι στο στιλ της Ευρωπαϊκής Ένωσης.  Ο χάρτης αυτός σημαίνει ότι η ASEAN αποκτά πλέον νομικό καθεστώς και ο σκοπός του οργανισμού είναι να δημιουργηθεί μία ζώνη ελευθέρου εμπορίου στην περιοχή, περικλείοντας 500 εκατομμύρια ανθρώπους.
Serebro

Ιστορία

Η Όλγκα Σεριάμπκινα έκανε οντισιόν για τις Serebro με προτροπή της φίλης της, Τέμνικοβα. Εκτός από την ερμηνεία, η Σεριάμπκινα συνεισφέρει στην παραγωγή και στη σύνθεση των περισσότερων τραγουδιών του συγκροτήματος. Έγραψε και συνέθεσε τα περισσότερα τραγούδια στο άλμπουμ Mama Lover.
Η Ντάρια Σάσινα ήταν αντικαταστάτρια της Αναστασία Κάρποβα, που ξεκίνησε να τραγουδάει στο συγκρότημα τον Οκτώβριο του 2013. Η Πωλίνα Φαβόρσκαγια ήταν αντικαταστάτρια της Γελένα Τέμνικοβα και εισήλθε στο συγκρότημα στις 5 Ιουνίου του 2014.
Θεοδόσιος Καρδαράς

Βιογραφία

Η καταγωγή του ήταν από το Ζυγοβίστι της επαρχίας Καρύταινας. Ακολούθησε τον Κολοκοτρώνη στις πολιορκίες της Τριπολιτσάς και έμεινε κατά την διάρκεια όλης της πολιορκίας. Πήρε επίσης μέρος στις μάχες του Βαλτετσίου και της Γράνας. Οι στρατιώτες του ήταν όλοι σχεδόν σωματοφύλακες του Θεόδωρου Κολοκοτρώνη και πολύ τον βοηθήσανε.
Δήμος Σάο Ντομίνγκος

Γεωγραφία

Ο Δήμος Σάο Ντομίνγκος βρίσκεται βότια του Πράσινου Ακρωτηρίου και νοτιοανατολικά του Νησιού Σαντιάγο. Έχει έκταση 137,6 km². Είναι σε έκταση ο δέκατος τρίτος μεγαλύτερος δήμος του Πράσινου Ακρωτηρίου μετά το Μπόα Βίστα, το Πόρτο Νόβο, το Σάο Φιλίπε, το Μάιο, το Σάο Βισέντε, το Πράια, το Ριμπέιρα Μπράβα, το Σάντα Καταρίνα, το Δήμος Σάντα Καταρίνα ντο Φόγκο, το Σαλ, το Σάντα Κρουζ, το Ριμπέιρα Γκράντε, το Ριμπέιρα Γκράντε ντε Σαντιάγο.

Δημογραφία

Ο Δήμος Σάο Ντομίνγκος έχει πληθυσμό 13.305 κατοίκων (2005) με πυκνότητα 97 κατοίκων ανά km². Είναι σε πληθυσμό ο δέκατος τρίτος μεγαλύτερος δήμος του Πράσινου Ακρωτηρίου.
Έμπωνας Ρόδου

Γεωγραφία

Ο Έμπωνας βρίσκεται 52 χλμ. ΝΔ. της Ρόδου (πόλη) στις πλαγιές του Ατταβύρου του υψηλότερου βουνού του νησιού (1.250 μέτρα). Οι κάτοικοι ασχολούνται κυρίως με την κτηνοτροφία και την καλλιέργεια αμπελιών, γι΄ αυτό υπάρχουν αρκετά σύγχρονα αλλά και παραδοσιακά οινοποιεία. Η περιοχή φημίζεται για τα κρασιά της και είναι γνωστή για την τοπική ποικιλία "Μπονιάτικο". Στον Έμπωνα  γίνεται η γιορτή του κρασιού και καλαφουνιστή. Η γιορτή του καλαφουνιστή γιορτάζεται τον Ιούνιο και η γιορτή του κρασιού γιορτάζεται τον Αύγουστο. 
Πάνω ακριβώς από τον Έμπωνα  σε υψόμετρο 700 μέτρων βρίσκεται  το Χαρακάκι. Η περιοχή που κατά γενική ομολογία  έχει τον καλύτερο αμπελώνα της Ρόδου. Σε μια πράγματι εντυπωσιακά απότομη και άγρια βουνοπλαγιά, με θέα το Αιγαίο και τη Χάλκη, ωριμάζουν τα εκλεκτότερα σταφύλια του Αθηριού. Από την περιοχή αυτή που δεν ξεπερνά τα 100 στρέμματα  παράγεται το Αθήρι της Βουνοπλαγιάς ίσως το καλύτερο Αθήρι της Ρόδου (εδώ τα αμπέλια ζορίζονται και οι στρεμματικές αποδόσεις περιορίζονται αλλά το κρασί αποκτά τις πιο έντονες γεύσεις από κίτρο, βερίκοκο, μπανάνα).

Ονομασία

Σύμφωνα με ορισμένους η ονομασία του χωριού προέρχεται από τη λέξη άμβωνας λόγω της λατρείας του Δία. Άλλοι υποστηρίζουν ότι σχετίζεται με το ρήμα "εμβαίνω" (=μπαίνω), αφού το χωριό γίνεται ορατό μόνο αφού κάποιος μπει σε αυτό.

Παραδοσιακή φορεσιά

Γιορτινή φορεσιά λιτή αλλά εντυπωσιακή. Αποτελείται από: Το άσπρο πουκάμισο, κεντημένο στην τραχηλιά, τα μανίκια και τον ποδόγυρο. Το μαύρο βαμβακερό αμάνικο φουστάνι, πολύπτυχο με λεπτά χρωματιστά σειρήτια στο ποδόγυρο και την τραχηλιά. Το μάλλινο κόκκινο ζωνάρι δεμένο χαμηλά στην περιφέρεια. Το πολύχρωμο σταμπωτό μαντήλι. Τις δερμάτινες μπότες.

Ναός του  Ατταβύριου Διός

Στην κορυφή του Ατταβύρου βρίσκεται ο Ναός του Ατταβυρίου Διός, που κτίστηκε πιθανόν στην ελληνιστική περίοδο, θεμελιωμένος ήδη από την ύστερη 3η π.Χ., σε υψόμετρο 1.215 μ. Ο αρχαιολογικός χώρος περιλαμβάνει σημαντικά αρχιτεκτονικά λείψανα, όπως τον ιερό περίβολο με το μεγάλο κτιστό ορθογώνιο βωμό, το προστώο ή ιεροθυτείο, δύο οίκους ή θησαυρούς, χρονολογημένα στους κλασικούς χρόνους (5ος αι. π. Χ.). Πλούσιοι λάκκοι με αποθέτες πρωϊμότεροι των κλασικών χρόνων έχουν εντοπισθεί διάσπαρτοι στον χώρο, οι οποίοι περιλαμβάνουν μεταλλικά, χάλκινα και μολύβδινα αναθήματα, κυρίως συμπαγή ειδώλια ποικίλων τύπων βοοειδών (βουβάλια, βίσονες, ταύροι), ερπετών (σαύρες, φίδια), εντόμων (ακρίδες) και μικρά ζώα (χελώνες, τρωκτικά), αλλά και περίτμητα ελάσματα ταύρων και βοών που χρονολογούνται στον 9ο και 8ο αι. π. Χ. καθώς και χάλκινα σκήπτρα εξουσίας ή αναθηματικά αγγεία. Εξαιρετικό ενδιαφέρον για τις απαρχές της ίδρυσης του ιερού έχουν τα προϊστορικά κινητά ευρήματα, όπως λίθινοι πελέκεις, οψιανοί και πυριτόλιθοι που ανάγονται στην Τελική Νεολιθική (ύστερη 3η π. Χ. χιλιετία) και πιθανώς συνδέονται με τη χρήση του χώρου ως ιερού κορυφής, αλλά και με το γνωστό μύθο της ίδρυσης του ιερού του Ατταβυρίου Διός από τον κρητικό βασιλέα Αλθαιμένη που εξόριστος βρήκε προστασία στο όρος Αττάβυρος.
Αλγόριθμος του Λουν

Ο αλγόριθμος του Λουν (Αγγλικά: Luhn algorithm) ή η συνάρτηση του Λουν, γνωστός και ως "modulus 10" ή "mod 10" αλγόριθμος, είναι μια απλή συνάρτηση ελέγχου αθροίσματος η οποία χρησιμοποιείται ευρέως για έλεγχο ορθότητας αριθμών. Για παράδειγμα χρησιμοποιείται σε έλεγχο ορθότητας αριθμών πιστωτικών καρτών , κώδικες IMEI κινητών   αλλά και σε αριθμούς κοινωνικής ασφάλειας στις ΗΠΑ και στον Καναδά  . Ο αλγόριθμος αναπτύχθηκε από τον ερευνητή της IBM Χανς Πέτερ Λουν και περιγράφεται από την αμερικανική πατέντα με αριθμό 2,950,048 η οποία κατοχυρώθηκε στις 6 Ιανουαρίου 1954 και έληξε στις 23 Αυγούστου 1960. 
Η πατέντα του αλγόριθμου έχει λήξει και σήμερα ο αλγόριθμος χρησιμοποιείται ευρέως ενώ στο πρότυπο ISO/IEC 7812-1 έχει τυποποιηθεί. Ο αλγόριθμος αυτός δεν αναπτύχθηκε ως κρυπτογραφική συνάρτηση κατατεμαχισμού αλλά αναπτύχθηκε για προστασία από τυχαία λάθη μεταγραφής των ψηφίων (για παράδειγμα όταν ένας αγοραστής βάζει την πιστωτική κάρτα για αγορές σε μια ιστοσελίδα με τον αλγόριθμο αυτό ελέγχονται τυχόν λάθη κατά την εισαγωγή των ψηφίων της κάρτας). Οι περισσότερες πιστωτικές κάρτες και διάφοροι αριθμοί λογαριασμών, όπως αριθμοί κοινωνικών ασφαλίσεων στον Καναδά και ο Αριθμός Μητρώου Κοινωνικής Ασφάλισης (ΑΜΚΑ) στην Ελλάδα, χρησιμοποιούν αυτόν τον απλό αλγόριθμο για να ξεχωρίσουν τις έγκυρες κάρτες/αριθμούς.

Υλοποίηση του αλγόριθμου Mod 10

Η παρακάτω υλοποίηση του αλγόριθμου είναι σε γλώσσα προγραμματισμού Python.

Επαλήθευση του ψηφίου ελέγχου

def luhn_checksum(card_number):
    def digits_of(n):
        return [int(d) for d in str(n)]
    digits = digits_of(card_number)
    odd_digits = digits[-1::-2]
    even_digits = digits[-2::-2]
    checksum = 0
    checksum += sum(odd_digits)
    for d in even_digits:
        checksum += sum(digits_of(d*2))
    return checksum % 10def is_luhn_valid(card_number):
    return luhn_checksum(card_number) == 0
The Last Airbender (βιντεοπαιχνίδι)

Χαρακτήρες

Οι χαρακτήρες του παιχνιδιού περιλαμβάνουν τον Άανγκ, ο οποίος έχει τη δυνατότητα να ελέγχει και τα 4 στοιχεία της φύσης, και τον Ζούκο, ο οποίος ελέγχει τη φωτιά, καθώς και βόμβες.

Πλοκή

Το βιντεοπαιχνίδι βασίζεται στον πρώτο κύκλο της σειράς κινουμένων σχεδίων Avatar: The Last Airbender και στην ταινία The Last Airbender.
Δόλιχος

Ο δόλιχος ήταν αγώνισμα δρόμου ημιαντοχής στην αρχαία Ελλάδα, απόστασης περίπου 4800 μέτρων. Το 720 π.Χ. εισήχθηκε και στους αρχαίους Ολυμπιακούς Αγώνες. Οι διάφορες καταχωρήσεις για τον δόλιχο ως σήμερα έχουν αλληλοσυγκρουόμενα στοιχεία ως προς την πραγματική απόσταση της διαδρομής του αγωνίσματος. Ωστόσο, η μέση αναφερόμενη απόσταση του αγώνα ήταν περίπου 18-24 γύρους, ή περίπου 4800 μέτρα. Η διοργάνωσή του διεξαγόταν παρόμοια με τους σύγχρονους μαραθώνιους - οι δρομείς εκκινούσαν και τερμάτιζαν τον αγώνα εντός του σταδίου, αλλά η διαδρομή του αγώνα εκτεινόταν στους δρόμους γύρω από την περιοχή του σταδίου της Αρχαίας Ολυμπίας. Στη διαδρομή αυτή συχνά πλεύριζαν σημαντικά αγάλματα και βωμούς του ιερού της Ολυμπίας, και πριν επιστρέψουν στο στάδιο περνούσαν και από το άγαλμα της Νίκης που βρισκόταν στον περίφημο ναό του Διός.

Δόλιχος σε Νομίσματα

Ο Δόλιχος έχει επιλεγεί ως θέμα σε πολλά συλλεκτικά και αναμνηστικά νομίσματα. Ένα από τα πρόσφατα δείγματα είναι το ελληνικό αναμνηστικό ασημένιο νόμισμα των €10, που κόπηκε το 2003 για τον εορτασμό των Θερινών Ολυμπιακών Αγώνων του 2004. Στην πίσω όψη του νομίσματος τρεις σύγχρονοι αθλητές τρέχουν κρατώντας σκυτάλες, ενώ στο παρασκήνιο εμφανίζονται τρεις αρχαίοι αθλητές που τρέχουν στο αγώνισμα δόλιχος.
Νεόφυτος ΣΤ΄

Βιογραφία

Καταγόταν από την Πάτμο. Εκλέχθηκε μητροπολίτης Καισαρείας με τη βοήθεια του συμπατριώτη προκατόχου του και μετέπειτα Πατριάρχη Ιερεμία Γ΄.
Δεν ήταν άνθρωπος ιδιαίτερης παιδείας, παρά ταύτα ανήγειρε πολλούς ναούς και ανασύστησε τη Μονή του Τιμίου Προδρόμου στο Ζιντζίντερε (Φλαβιανά) της Καππαδοκίας, γεγονός σπουδαίο για την περιοχή. Κατά την Πατριαρχία του δεν φαίνεται να ενδιαφέρθηκε ιδιαίτερα για τα εκκλησιαστικά πράγματα. Το 1744 εκθρονίστηκε με ενέργειες του Παΐσιου Β΄. Πέθανε στην Πάτμο το 1747.
Στο Μουσείο της Μονής Αγίου Ιωάννου του Θεολόγου στην Πάτμο εκτίθεται σήμερα η μίτρα του.
Θρύον (αρχαία πόλη)

Το Θρύον ή Θρυόεσσα ή Αλφειού Πόρος ήταν πόλη της αρχαίας Ηλείας.
Ο Όμηρος μας πληροφορεί ότι είχε λάβει μέρος στον Τρωικό Πόλεμο μαζί με τους υπόλοιπους Ηλείους  και βρισκόταν δίπλα στον Αλφειό. Ο Στράβωνας την ταυτίζει με την αρχαία πόλη Επιτάλιο χωρίς να αυτό να είναι σίγουρο. 
Ερείπια της αρχαίας πόλης σώζονται κοντά στο σημερινό χωριό Επιτάλιο (Αγουλινίτσα) της Ηλείας.
Κούλινα (Ντέρβεντα)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Γιώργος Ι. Παπαγεωργίου

Βιογραφία

Γεννήθηκε στη Χαλκίδα το 1955 και σπούδασε Νομικά και Πολιτικές Επιστήμες στο Πανεπιστήμιο των Αθηνών. 
Εργάστηκε ως δικηγόρος.
Ασχολήθηκε με την Τοπική Αυτοδιοίκηση, εκλεγόμενος δημοτικός σύμβουλος στο Δήμο Σκύρου και πρόεδρος του Δημοτικού Συμβουλίου Σκύρου. 
Έγινε στέλεχος του ΠΑΣΟΚ και διετέλεσε μέλος της Ν.Ε. Εύβοιας και νομαρχιακός σύμβουλος. Εξελέγη για πρώτη φορά βουλευτής με το ΠΑΣΟΚ το 2000 και επανεξελέγη το 2004 και το 2007.
Πέθανε τον Αύγουστο του 2015 σε ηλικία 60 ετών, έπειτα από εγκεφαλικό επεισόδιο που είχε υποστεί 2 μήνες πριν. Ήταν παντρεμένος με τη Δαυίνα Σακελλαράκη και απέκτησαν 2 γιους.
Κύπελλο Ελλάδος ποδοσφαίρου ανδρών 1989-90

Η διοργάνωση

Στην 48η διοργάνωση του κυπέλλου Ελλάδας 1989-90 μετείχαν συνολικά 76 ομάδες (18 Α' εθνικής, 18 Β' εθνικής και 40 Γ' εθνικής κατηγορίας) και διεξήχθη σε 6 γύρους, συμπεριλαμβανομένου του τελικού.
Ήταν μια πολύ ενδιαφέρουσα διοργάνωση που χαρακτηρίσθηκε από αμφίρροπες αναμετρήσεις και αρκετές εκπλήξεις, κυριώτερη των οποίων υπήρξε ο αποκλεισμός της ΑΕΚ από τον νεοφώτιστο στην Α' εθνική Ιωνικό στον Β' γύρο, την ίδια στιγμή που ο ΠΑΟΚ απέκλειε στα πέναλτι τη Σπάρτη (με τον τερματοφύλακα του ΠΑΟΚ Γκιτσιούδη να αποκρούει και τα 4 σουτ των αντιπάλων παικτών) και ο Ηρακλής τον Ηλυσιακό στην παράταση, με τον κανονισμό του εκτός έδρας γκολ.
Στον Γ' γύρο ο ΠΑΟΚ αποκλείστηκε στην ίδια διαδικασία από τον Ολυμπιακό μετά από δύο επεισοδιακούς αγώνες, ενώ στους προημιτελικούς εντυπωσιακές υπήρξαν οι προκρίσεις του Παναθηναϊκού επί του Ηρακλή (6-1 και 0-3), αλλά και του ΟΦΗ επί του Αθηναϊκού που ανέτρεψε με σκορ 5-0 το σε βάρος του 3-0 του πρώτου αγώνα. Σε 2 πολύ ενδιαφέροντες ημιτελικούς στη συνέχεια ο Ολυμπιακός απέκλεισε τον Παναθηναϊκό στην παράταση και ο ΟΦΗ τον Απόλλωνα με ένα γκολ στα τελευταία λεπτά του επαναληπτικού αγώνα.
Στον τελικό ο Ολυμπιακός νικώντας με σκορ 4-2 τον ΟΦΗ έφτασε μετά από 9 χρόνια στην κατάκτηση του κυπέλλου, ενώ για την κρητική ομάδα ήταν η δεύτερη και τελευταία φορά ως τώρα (σαιζόν 2009-10) που κατάφερε να φτάσει στον τελικό. Από τα αποτελέσματα του Α' γύρου (φάσης των ομίλων) εντυπωσιακότερα σκορ ήταν το 8-0 που σημείωσε ο Ολυμπιακός επί του Ηρόδοτου και το 7-0 του Ηρακλή επί της Αναγέννησης Κολινδρού. Πρώτοι σκόρερς της διοργάνωσης ήταν από κοινού οι Λάγιος Ντέταρι και Δημήτρης Σαραβάκος (8 γκολ).
Τελικός Κυπέλλου Αγγλίας 2014

Ο τελικός του Κυπέλλου Αγγλίας 2014 διεξήχθη την 17η Μαΐου στο Στάδιο Γουέμπλεϊ του Λονδίνου μεταξύ της Άρσεναλ και της Χαλ Σίτι. Η τελευταία έλαβε για πρώτη φορά στην ιστορία της μέρος σε τελικό, με τον συγκεκριμένο να αποτελεί τον 133ο της αρχαιότερης ποδοσφαιρικής διοργάνωσης στον κόσμο. Ο αγώνας έληξε 3-2 μετά από παράταση υπέρ της Άρσεναλ, η οποία κατέκτησε το τρόπαιο για 11η φορά σε 18 παρουσίες στον τελικό. Διαιτητής της αναμέτρησης ήταν ο Λι Πρόμπερτ.
Τίγκαν Πρίσλεϊ

Βιογραφικά στοιχεία

Γεννήθηκε στις 24 Ιουλίου 1985 στο Χιούστον του Τέξας. Τελείωσε την δευτεροβάθμια εκπαίδευση και σπούδασε Γυμνασική και Σπορ, ενώ είχε επίδοση και στο μπαλέτο. Ξεκίνησε την καριέρα της ως πορνοστάρ το 2003, και από τότε έχει περισσότερα από 50 ρόλους σε έργα με σκληρό πορνό στο ενεργητικό της.
Live '83

Λίστα Τραγουδιών

1. Free Country (Parkes, Cope) - 4:42

2. Burning A Sinner (Parkes, Cope) - 4:00

3. Witchfinder General (Parkes, Cope) - 4:13

4. Requiem for Youth (Parkes, Cope) - 5:07

5. Shadowed Images (Parkes, Cope) - 4:32

6. Friends of Hell (Parkes, Cope) - 7:15

7. Death Penalty (Parkes, Cope) - 6:29

8. Last Chance (Parkes, Cope) - 5:59

9. Invisible Hate (Parkes, Cope) - 6:18

10. Quietus (Parkes, Cope) - 10:03

11. No Stayer (Parkes, Cope) - 3:27

12. Love On Smack (Parkes, Cope) - 4:56
Aleksandra & Konstantin

Οι Aleksandra & Konstantin είναι Λευκορωσικό μουσικό δίδυμο που αποτελείται από την τραγουδίστρια Αλεξάνδρα Κιρσάνοβα και τον κιθαρίστα Κονσταντίν Τραπέζο. Αντιπροσώπευσαν τη Λευκορωσία στην πρώτη της συμμετοχή στον Διαγωνισμό Τραγουδιού της Eurovision, με το τραγούδι "My Galileo" στο διαγωνισμό του 2004 στη Κωνσταντινούπολη της Τουρκίας. Το δίδυμο είναι ενεργό από το 1998.
Νίκος Καζής

Βιογραφία

Έκανε το ντεμπούτο του το 1948 με τον θίασο Μιράντας Μυράτ - Λάμπρου Κωνσταντάρα στο έργο του Ασημάκη Γιαλαμά «Σβήσε το φως», στο θέατρο «Μακεδονικό» της Θεσσαλονίκης (τον ίδιο χρόνο έγινε μέλος του ΣΕΗ). Έπαιξε πολλούς και ποικίλους ρόλους σε κωμωδίες, δράματα και αρχαίες τραγωδίες. Συνεργάστηκε με τους Λάμπρο Κωνσταντάρα, Βασίλη Λογοθετίδη, Νίκο Χατζίσκο, Αντιγόνη Βαλάκου, Κώστα Χατζηχρήστο κ.ά. Με το Εθνικό Θέατρο συνεργάστηκε τα διαστήματα (1954-1957, 1960-1964, 1966-1975) σε βασικούς ρόλους όπως: Πολυνείκης στις Φοίνισσες, Ίων στο ομώνυμο έργο, Ορέστης στην Ηλέκτρα (Ευριπίδη), Αχιλλέας στην Ιφιγένεια εν Αυλίδι, Ετεοκλής στους Επτά επί Θήβας, λόρδος Γκόρινγκ στο «Ενας ιδανικός σύζυγος», λόρδος Ντάρλιγκτον στη «Βεντάλια της λαίδης Ουίντερμιρ» κ.ά.
Στον κινηματογράφο έπαιξε στις ταινίες «Οι ουρανοί είναι δικοί μας», «Γκόλφω», «Στουρνάρα 288», «Αντιγόνη», «Οσο υπάρχουν γυναίκες» κ.ά. Τη δεκαετία του '60 συμμετείχε σε αρκετά θεατρικά έργα στο ραδιόφωνο. Μια σχετικά άγνωστη δραστηριότητά του ήταν αυτή του τραγουδιστή (σε ηλικία 15-17 χρόνων εμφανιζόταν τα χρόνια της Κατοχής σε βαριετέ όπως «Όασις», «Αλκαζάρ», «Σίνε-Νιους»). Ήταν αυτός που έβγαλε στο θέατρο τον Βασίλη Μαλούχο.
Απόστολος Ορφανίδης

Βιογραφία

Γεννήθηκε στη Σμύρνη το 1890 και ακολούθησε ιατρικές σπουδές στην Αθήνα και στο Παρίσι.
Υπηρέτησε ως γιατρός στο στρατιωτικό νοσοκομείο της γενέτειράς του και στη συνέχεια, ως επίατρος, ανέλαβε διευθυντής του Προσφυγικού Νοσοκομείου Αθηνών (Ιπποκράτειο), θέση στην οποία παρέμεινε επί 25 χρόνια.
Εξελέγη βουλευτής Αθηνών - Πειραιώς το 1923  και Αθηνών το 1946 με το Κόμμα Φιλελευθέρων.
Διετέλεσε υπουργός Υγιεινής, Προνοίας και Αντιλήψεως στην κυβέρνηση Θ. Σοφούλη. και στην κυβέρνηση Μιχαλακόπουλου (από τις 25 Ιουλίου 1924 ως τις 8 Μαρτίου 1925) και ξανά υπουργός Υγιεινής στην κυβέρνηση Σοφούλη (7 Σεπτεμβρίου 1947 – 18 Νοεμβρίου 1948).
Επίσης, από το 1928 ως το 1930 και από το 1932 ως το 1933 ήταν πρόεδρος του Πανιωνίου.
Πέθανε στην Αθήνα και κηδεύτηκε στις 11 Οκτωβρίου 1973 από το Πρώτο Νεκροταφείο Αθηνών.
Ήταν παντρεμένος με την Κάλη Ορφανίδου.
Συνέγραψε τη μελέτη "Ιστορία της Νέας Σμύρνης" (1956), το έργο "Σκωληκοειδίτις οξεία και διάτρησις έλκους δωδεκαδάκτυλου" και άλλα.
Έμβλημα του Ισραήλ

Το έμβλημα του Ισραήλ καθιερώθηκε το 1948. Απεικονίζει ένα θρησκευτικό σκεύος, τη μενορά (γνωστή και σαν επτάφωτη λυχνία) και γύρω από αυτήν, εκατέρωθεν, δύο κλαδιά ελιάς, σύμβολο της ειρήνης. Επίσης, κάτω από τη μενορά υπάρχει η επιγραφή «Ισραήλ» (ישראל‎). Το έμβλημα τυπώνεται στο μπροστινό τμήμα των διαβατηρίων στη χώρα.
Fiber to the x

Τεχνολογίες

Οι δύο κύριες τεχνολογίες που χρησιμοποιούνται για FTTx δίκτυα είναι το VDSL/VDSL2 (χρησιμοποιείται στο FTTN, το FTTC και σε μερικές υλοποιήσεις του FTTB), το PON (χρησιμοποιείται στο FTTH και σε υλοποιήσεις του FTTB) καθώς και το Active Ethernet.
Στο FTTN/C/P/B η οπτική ίνα δεν τερματίζεται σε τερματικό εξοπλισμό του τελικού χρήστη αλλά σε συσκευή συνήθως DSLAM με VDSL όπου στη συνέχεια με χάλκινο ζεύγος μεταφέρεται μέχρι τον τερματικό εξοπλισμό του χρήστη με τεχνολογία VDSL2.
Στο FTTH η οπτική ίνα τερματίζεται σε τερματικό του χρήστη. 
Με τη μείωση του κόστους ή την υποχρεωτική προσθήκη οπτικών ινών στα νεόχτιστα σπίτια επειδή το κόστος της ίνας είναι πολύ μικρό το FTTH θα επικρατήσει έναντι των άλλων τεχνολογιών.
Σήμερα πέραν του Active Ethernet με δύο ή μία οπτική ίνα (όπου χρησιμοποιούνται διαφορετικά μήκη κύματος για την εκπομπή και λήψη) μπορούν να χρησιμοποιηθούν τεχνολογίες όπως το GPON με 2.5 Gbps downstream (από το κέντρο προς τον συνδρομητή) όπου το μοιράζονται 64 μέχρι και 128 χρήστες και 1,244 Gbps upstream, το WDM-PON και το GPON 10 G. 
Η διαφορά μεταξύ GPON που είναι τεχνολογία TDM-PON δηλαδή γίνεται πολύπλεξη στο χρόνο μεταξύ πολλών καναλιών συνδρομητών είναι ότι στο WDM-PON γίνεται πολύπλεξη στο μήκος κύματος όπου κάθε χρήστης έχει το δικό του χρώμα για την εκπομπή και άλλο χρώμα για τη λήψη δεδομένων. 
Είναι προφανές ότι το WDM-PON είναι τεχνολογία που μπορεί να υποστηρίξει Open Access αρχιτεκτονική (να μπορούν να δώσουν υπηρεσία διαφορετικοί πάροχοι σε φυσικό επίπεδο) σε αντίθεση με το GPON που προφανώς προτιμάται από τους incumbent operators.
Προγκρές Μ1-4

Αποστολή

Εκτοξεύτηκε με πύραυλο Soyuz-U από το κοσμοδρόμιο του Μπαϊκονούρ στις 16 Νοεμβρίου 2000 (01:32:36 GMT) και συνδέθηκε με το τμήμα Zarya του σταθμού στις 18 Νοεμβρίου (03:47:42 GMT). Το σύστημα αυτόματης σύνδεσης του παρουσίασε βλάβη και η όλη διαδικασία έγινε με χρήση του χειροκίνητου εφεδρικού συστήματος.
Την 1η Δεκεμβρίου αποσυνδέθηκε και παρέμεινε σε τροχιά για 25 ημέρες. Στις 26 Δεκεμβρίου συνδέθηκε για δεύτερη φορά με τον σταθμό, παραμένοντας εκεί για άλλες έξι εβδομάδες. Στις 8 Φεβρουαρίου 2001 αποσυνδέθηκε για τελευταία φορά, για να καταστραφεί μερικές ώρες αργότερα στην ατμόσφαιρα.